Галерэяй кіруе Кацярына Шаўчэнка. Два разы на месяц — новая выстава. Партрэты і пейзажы прэзентаваў пінскі самадзейны мастак Аляксандр Рысакоў. Гэтымі днямі прэзентуюцца польскія плакаты. Экспазіцыя — запатрабаваная. Гэта значыць, у сярэднім за дзень галерэю наведвае да паўсотні чалавек. А 28 чэрвеня свае работы прывязуць у Брэст мінскія графікі. Я ў свой час быў сведкам таго, што выставачная зала дэманстравала лепшыя ўзоры работ, створаных выхаванцамі дзіцячых школ мастацтваў аднаго з раёнаў Брэстчыны. У сувенірнай краме галоўная Нэля Саціна. Тут таксама выбар — на любы густ. Самая танная рэч — магніцік за 99 капеек, самая дарагая — ільняная вышыванка за тысячу з лішнім рублёў. Але самыя топавыя творы выкананы разьбяром па дрэве Аляксандрам Ермаковым і керамісткай Тамарай Тромза. Першы радуе дызайнерскімі ключніцамі, куфэркамі, лямпамі, другая — унікальным чорнаглянцаваным посудам, які ўдала спалучаецца з сучасным хатнім інтэр’ерам.